पाएं अपने शहर की ताज़ा ख़बरें और फ्री ई-पेपरडाउनलोड करें
दरभा से सुदीप त्रिपाठी
मेरे पति न तो नेता थे, न ही वो पुलिस वाले... फिर भी नक्सलियों ने उन्हें मार डाला। उनका क्या कसूर था। वो घर से अपनी बोलेरो में दोस्तों के कहने पर निकल गए। उनके जाने के बाद किसी ने भी मेरे और हमारे परिवार की पीड़ा पूछने तक की जहमत नहीं उठाई। यह सवाल उस बेकसूर युवती रजनी का है, जिसके पति मनोज जोशी को नक्सलियों ने बोलेरो समेत धमाके से उड़ा डाला। सबसे दुखद बात यह है कि परिवार का इकलौता कमाऊ पुत्र मनोज चला गया और घर वालों से शासन-प्रशासन का कोई भी नुमाइंदा मिलने नहीं आया।
दैनिक भास्कर की टीम ग्राम दरभा स्थित मनोज जोशी के घर पहुंची। वहां जब टीम गई, तो बाहर एक बड़ा सा मंदिर था। ठीक सामने किराने की एक दुकान। इसी दुकान से जोशी का पूरा परिवार गुजारा करता रहा है। पांच महीने पहले जोशी की बिलासपुर में रहने वाली 20 साल की युवती रजनी से शादी हुई थी। रजनी इस वक्त बीएससी फायनल ईयर की स्टूडेंट है। उसके घर पहुंचते ही सभी टीम को देखकर बिलख पड़े। जोशी की मां रंभा देवी रो-रोकर यह पूछने लगी कि आप लोगों के साथ कोई नेता या शासन-प्रशासन का आदमी नहीं आया क्या? कोई यह तो बताओ कि मेरे बेटे का कसूर क्या था, जो उसे मौत की सजा मिली? पत्नी रजनी ने बताया कि 25 मई को दोपहर में मेरे पति को गांव में रहने वाले दो युवक महादेव नाग और जयदेव नाग ले गए थे। वो एक घंटे से उनका घर में इंतजार करते रहे। मैंने मना भी किया, लेकिन वो केशलूर जाने की बात कहकर उन्हें उनकी गाड़ी के साथ ले गए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva awa_Deva hin_Deva hin_Deva zho_Hant eng_Latn